בינואר 2013 הוציא לאור את הסינגל "הטעם הישן". במרץ 2013 הוציא פרץ את הסינגל "חלמתי", אותו כתב יוסי בן דוד והלחין נדב אסולין. בשנת 2013, הדריך את אגם בוחבוט בת התשע, שזכתה במקום הראשון בתוכנית "בית ספר למוזיקה", המחזור השני. במאי 2013 עזב פרץ את התוכניות "כוכב נולד" ו"בית ספר למוסיקה", ועבר לתוכנית המתחרה "אקס פקטור". פרץ שימש כשופט וכמנטור בתוכנית שמשודרת בערוץ 2, גם בעונה השנייה. ביוני 2013 הוציא פרץ ביחד עם ליאור נרקיס את הדואט הקצבי "מול כל העולם" אותו גם כתב והלחין. בתחילת אוגוסט 2013 הוציא פרץ את אלבומו השישי במספר "כל המילים השמחות", מתוכו בלטו הדואט "ילדה קטנה" עם אגם בוחבוט והסינגלים "כל המילים השמחות", "את שאהבה נפשי" ו-"זיכרונות".
2014-ואילך.
ב-19 בפברואר 2014, הוציא פרץ את הסיגל "אם זאת מלחמה", הראשון מאלבומו השביעי. ב-24 ביוני 2014, הוציא פרץ לתחנות הרדיו את הסינגל השני "תהיה מאושר". בערב ראש השנה 2014 זכו פרץ והילדה אגם בוחבוט עם השיר "ילדה קטנה" בתואר דואט השנה לשנת תשע"ד במצעד השנתי של אתר mako וערוץ 24.
ב-19 באפריל 2015, השתתף פרץ בפרויקט משותף של "ידיעות אחרונות" ושל המוזיקאי דורון מדלי לזכר חללי צה"ל שנפלו ב"מבצע צוק איתן", במסגרתו ביצע את שיר הזיכרון "אח שלי" למילים ולחן של מדלי. את קליפ השיר צילם פרץ ביחד עם משפחות החללים בעוטף עזה. ב-11 במאי 2015 הוציא פרץ את אלבומו השביעי בקריירה "סימני הזמן". בקיץ 2015 יצא פרץ ביחד עם הזמר עומר אדם למסע הופעות משותף ברחבי הארץ בשם "מהפכה" שזכה להצלחה ענקית מעבר למצופה. במהלך מסע ההופעות המשותף הוציאו פרץ ואדם את הדואט "היא רק רוצה לרקוד" שהפך לאחד השירים המצליחים והפופולריים ביותר באותה תקופה בישראל. באותה שנה הוציא קליפ מלא בו שר את השיר "מישהו הולך תמיד איתי" של עפרה חזה.
בסוף 2016, הוא הוציא את "כוס של יין" שהפך ללהיט גדול. לאחר מכן באו הסינגלים "לילות ארוכים" ו-"על משכבי", דואט עם חנן בן ארי, ולאחר מכן הוציא סינגל נוסף בשם "קרמלה" שהגיע למקום ה-12 במצעד השנתי של גלגלצ ולמקום ה-7 במצעד השנתי של רשת גימל. ב-7 ביוני 2017, הוציא את אלבומו השמיני "בחור חדש" שמכר בתוך כחודש 20 אלף עותקים והגיע למעמד אלבום זהב.
בפברואר 2018, הוציא ביחד עם נסרין קדרי את הלהיט "היינו שניים", שזכה להצלחה רבה בארץ, ואף נכלל באלבומה ה-3 לומדת ללכת. ביוטיוב, זכה הקליפ של השיר להצלחה חסרת תקדים גם כן, כאשר צבר למעלה מ-11 מיליון צפיות. ב-17 במאי 2018, הוציא פרץ שלושה דואטים עם אייל גולן: "הולכים להשתגע" ו"המילים החסרות" ו"כמה ימים"
ב-25 ביולי 2018, משה פרץ ואייל גולן שיתפו פעולה לראשונה על במה אחת במופע מוזיקלי משותף בשם "הולכים להשתגע". באותה שנה בחנוכה פרץ הופיע לראשונה במופע "#freestyle פסטיגל". לצד עידן רייכל, נועה קירל ויהונתן מרגי.
ב-10 בספטמבר 2019, פורסם שפרץ ואלני פוריירה יבצעו דואט חדש על בימת קיסריה. בהופעתו בקיסריה ב-18 בספטמבר שרו יחד בגרסה ישראלית את שירה של פוריירה שיצא כחודשיים לפני ההופעה "Loquita" שבמקור הוא דואט עם הזמר היווני קליידי. בחנוכה באותה שנה הופיע במופע "פופ אפ מיוזיק 2" עם נטע ברזילי ועומר אדם.
בשנת 2020, חזר לצוות המורים של עונה 4 של בית ספר למוזיקה, הפעם לצד שלושה מורים חדשים: מירי מסיקה, נועה קירל והראל סקעת, ולצד המנהל החדש של בית הספר עידו רוזנבלום. ב-3 בפברואר 2022 הוציא את הסינגל "מה נשאר", שהגיע למקום השלישי במצעד הסינגלים השבועי של המדיה פורסט.
פרשות פליליות.
באוגוסט 2010 עוכב לחקירה במשטרת ישראל בחשד להשתמטות ממס. פרץ שוחרר בערבות עצמית ובהתנצלות, אולם מנהלו האישי אמנון זנדני שהה בהארכת מעצר מספר ימים. במאי 2013 הגישה רשות המיסים לבית משפט השלום ברמלה כתב אישום כנגד פרץ ואמרגנו בגין העלמת מס בסדר גודל של כמיליון ש"ח. במרץ 2016, בעקבות הסדר טיעון, הודה פרץ והורשע, ובהמשך נדון לארבעה חודשי עבודות שירות, 8 חודשי מאסר על תנאי למשך שלוש שנים וקנס של 60 אלף ש"ח.
חיים אישיים.
פרץ נשוי ואב לארבעה, ומתגורר בבאר יעקב. הוא גיסו של הכדורגלן שובל גוזלן.
אירוקוי
האירוֹקוֹי (באנגלית: Iroquois; בשפתם הוֹדֶנוֹשוֹנִי Haudenosaunee; גם "חמש האומות"; "שש האומות"; "אנשי הבית הארוך") הם קבוצת שבטים ילידי אמריקה באמריקה הצפונית הכוללים כיום שישה שבטים:
האירוקוי הוא שמם באנגלית. בשפתם הם מכנים את עצמם הוֹדֶנוֹשוֹנִי (Haudenosaunee).
הקבוצה שוכנת בעיקר בצפון-מזרח ארצות הברית, במדינות ניו אינגלנד, בניו יורק, בפנסילבניה ובדרום קנדה, בפרובינציות קוויבק ודרום אונטריו.
כיום מונים שבטי האירוקוי כ-125,000 נפש, מתוכם כ-45,000 בקנדה והיתר בארצות הברית.
מקור השם.
לשם "אירוקוי" כמה מקורות אפשריים:
לפי שיטה אחת, האירוקזים נהגו להשתמש רבות בביטוי "Hiro kone", כאשר הירו פירושו דיברתי, וקון "אמת", "עצב" או "שמחה". למתיישבים הצרפתים הביטוי נשמע כמו Iroquois, המבוטא בצרפתית אירוקואה (Irokwa).
על פי גרסה אחרת, הנתמכת על ידי בלשנים והיסטוריונים, מקור המילה הוא בכינוי הבסקי "הילוקואה" (Hilokoa), שניתן לאירוקוי על ידי דייגים בסקים. משמעותו של הביטוי היא "האנשים הקטלניים". הכינוי ניתן להם ככל הנראה משום שהיו אויביהם של שבטי האלגונקי (Algonquians), שותפי הסחר של הבסקים. בהיעדר האות "ל" בשפות המקומיות, הפכה "הילוקואה" ל"אירוקואה".
גרסה שלישית היא ש-Irinakhoi בשפת האלגונקי פירושו נחש מסוג עכסן.
היסטוריה.
ידוע על קיומם של המתיישבים הילידים באזור, החל משנת 1000 לספירה. שבטים אלה עסקו הן בחקלאות והן בגידול ורעיית עדרי ביזון אמריקאי.
לפי המסורת הילידית, התאחדו חמשת השבטים שהרכיבו את האירוקוי תחת אדם בשם הייאוות'ה (באנגלית: Hiawatha), שהצליח לשכנע את כל חמשת השבטים השונים (למעט השבט השישי ה"הטוסקארורה") להתאחד תחת פדרציה ניטרלית שלא תתקוף אחרים אלא תחיה בשלום. לאחר מכן הטוסקארורה ביקשו להצטרף וצורפו לפדרציה.
עם הקמת המושבה על ידי המתיישבים האירופאים, במאה ה-16, החלו המתיישבים לדחוק את רגלי הילידים האמריקאים ולהתיישב יותר ויותר מערבה.
במהלך מלחמת הצרפתים והאינדיאנים היו האירוקוי בין שבטי הילידים היחידים באזור שנלחמו לצד הבריטים.
שבטי הילידים לחמו במלחמת העצמאות של ארצות הברית לצידם של הבריטים ונגד העצמאות האמריקאית. בשנת 1779 הביס הגנרל ג'ון סליבן את שבטי הילידים, ושרף את כל כפריהם במה שנקרא מסע סליבן (Sullivan Expedition). במהלך מסע זה התקדם סליבן לאורך אגמי פינגר ומחוז ג'נסי ושרף את כל בתי הילידים, יבוליהם ומטעיהם. פליטים אינדיאנים רבים ברחו לפורט ניאגרה, ושם מרביתם מתו ברעב בחורף. לאחר תום המהפכה האמריקאית נמלטו רבים מהם לקנדה.
סנט אוגוסטין
סָנט אוֹגוּסטִין (בגרמנית: Sankt Augustin) היא עיר במדינת נורדריין-וסטפליה שבגרמניה.
העיר נקראת על שמו של הקדוש הפטרון של אגודת מיסיונרים של המילה הקדושה (SVD), הקדוש אוגוסטינוס. המיסיונרים הקימו מנזר בקרבת מרכז העיר כיום בשנת 1913. העיר נמצאת כשמונה ק"מ מצפון-מזרח לבון וכשלושה ק"מ דרום-מערבית לזיגבורג.
לעיר ברית ערים תאומות עם מבשרת ציון שבישראל.
בעיר שוכן אחד משני המשרדים המרכזיים של קרן קונראד אדנאואר.
רובה הנרי
רובה הנרי היה רובה מהפכני שפותח במהלך מלחמת האזרחים האמריקנית. הוא נחשב לרובה הרב-כדורי הראשון והיה בעל קצב אש של 15 כדורים בדקה.
ייצור הרובה החל בשנת 1860 והופסק בשנת 1866. בתקופה זו נוצרו כ-14 אלף רובים.
לאחר מכן פותח מרובה ההנרי דגם מתקדם יותר, רובה וינצ'סטר, סמל המערב הפרוע. הטעינה בו הייתה פשוטה יותר, והוא כוסה עץ כדי שיהיה אפשר להחזיקו גם כשהוא מתחמם. מהירות הירי הייתה גבוהה יותר.
בסיפוריו של הסופר המפורסם, קרל מאי, אבטיפוס של הרובה ניתן ל"יד הנפץ" על ידי חברו הנרי שפיתח את הנשק. הרובה ממלא תפקיד חשוב בעלילות ספריו של מאי.
יהדות בוקרשט
יהדות בוקרשט היא קהילה יהודית מאורגנת, שהתקיימה במשך מאות שנים בעיר בוקרשט, ותרמה רבות לכלכלתה ולתרבותה של העיר בפרט ושל רומניה בכלל. העיר בוקרשט נוסדה במאה ה-14 בקירוב, ויהודי בוקרשט מוזכרים במסמכים החל מהמאה ה-16. בעיר התקיימו חיים שוקקים של תרבות יהודית. היחסים בין הקהילה היהודית לבין האוכלוסייה הרומנית שבקרבה התקיימה, ידעו עליות ומורדות והושפעו מהלכי הרוח ששררו במדינה ובעולם הנוצרי וגם מן הנסיבות המדיניות והפוליטיות של האזור כולו. לשיא פריחתה הגיעה הקהילה בתקופה שבין מלחמות העולם, אולם לאחר הרדיפות של תקופת שואת יהודי רומניה ולאחר גילויי העוינות מצד המשטר הקומוניסטי, שבאו בעקבותיהן, דעכה הקהילה ומרבית היהודים עלו לישראל.
דמוגרפיה יהודית בבוקרשט.
הצבא הרוסי, בשנים 1810 - 1811, ציין לראשונה נתונים סטטיסטיים על מספר היהודים בבוקרשט, 862 נפשות בתוך אוכלוסייה של לפחות 24,000 תושבים. היהודים התרכזו בשכונות קולצאה (Colțea), גאורגה הקדוש (Sf. Gheorghe) וסטלאה (Stelea). פרט לאחד הכל היו שוכרי בתים. מרבית היהודים היו סודיטים, בעיקר נתיני האימפריה האוסטרית.
הקהילה היהודית בתקופה שקדמה לאיחוד הנסיכויות הרומניות.
בוקרשט הייתה עיר ולאכית ובהמשך בירת ולאכיה עד לאיחודה עם נסיכות מולדובה. לאחר איחוד הנסיכויות הייתה בוקרשט לבירת האיחוד, שממנו צמחה רומניה.